ବିନା କୌଣସି ଦୋଷ କରି ଆପଣ ଯାଇପାରନ୍ତି ଜେଲ୍, ଜାଣନ୍ତୁ କାହିଁକି... - Prameya News7\nବିନା କୌଣସି ଦୋଷ କରି ଆପଣ ଯାଇପାରନ୍ତି ଜେଲ୍, ଜାଣନ୍ତୁ କାହିଁକି...\n24/01/2021 at 9:27 AM\nImage Courtesy : timesnownews.\nମୁମ୍ୱାଇ, ୨୪/୦୧ଃ ଆପଣ କେବେ ଜେଲ୍ ଯାଇଛନ୍ତି ? ସେ ପୁଣି ବିନା ଦେଷରେ । ନୁହେଁ ନା ! ଯଦି ଦେଖି ନାହାନ୍ତି ତେବେ ଏବେ ପ୍ରସ୍ତୁତ ହୁଅନ୍ତୁ ଜେଲ୍ ଯିବାକୁ । ଏଥିପାଇଁ ଆପଣ ମହାରାଷ୍ଟ୍ରର ବାସିନ୍ଦା ହୋଇଥିବା ଦରକାର । ମହାରାଷ୍ଟ୍ରର ଉଦ୍ଧବ ଠାକ୍ରେ ସରକାର ଆପଣଙ୍କ ପାଇଁ ଏକ ଜେଲ୍ ଟ୍ୟୁରିଜିମ୍ ଯୋଜନା ଆଣୁଛନ୍ତି । ଏହି ଯୋଜନା ଦ୍ୱାରା ଆପଣଙ୍କୁ ଜେଲ୍ ବୁଲିଯିବାକୁ ସୁଯୋଗ ମିଳିବ । ଯାହାଫଳରେ ଜେଲ୍ ବୁଲିବା ସହିତ ସେଠାରେ ଅପରାଧୀଙ୍କ ଦିନ କିପରି କଟୁଛି, କେମିତି ସେ ରହୁଛନ୍ତି, କଣ ଖାଉଛନ୍ତି ସେ ବିଷୟରେ ଜାଣିପାରିବେ ।\nମହାରାଷ୍ଟ୍ର ସରକାର ଗଣତନ୍ତ୍ର ଦିବସରେ ଏହି ଜେଲ୍ ଟ୍ୟୁରିଜିମ୍ ଯୋଜନାର ଶୁଭାରମ୍ଭ କରିବାକୁ ଯାଉଛନ୍ତି । ଇତିହାସ ପ୍ରସିଦ୍ଧ ୟେରୱଡ଼ା ଜେଲ୍ରେ ମୁଖ୍ୟମନ୍ତ୍ରୀ ଉଦ୍ଧବ ଠାକରେ ଏହାର ଉଦ୍ଘାଟନ କରିବେ । ଏହାଛଡ଼ା ରାଜ୍ୟର ବିଭିନ୍ନ ଜିଲ୍ଲାରେ ଏହି ଯୋଜନାର ମଧ୍ୟ କାର୍ଯ୍ୟକାରୀ କରାଯିବା ନେଇ ପ୍ରସ୍ତୁତି ଚାଲିଥିବା ସୂଚନା ଦିଆଯାଇଛି ।\nମହାରାଷ୍ଟ୍ରର ଗୃହମନ୍ତ୍ରୀ ଅନିଲ୍ ଦେଶମୁଖ ଏନେଇ କହିଛନ୍ତି ଯେ, ସ୍କୁଲ, କଲେଜ୍ର ଛାତ୍ରଛାତୀଙ୍କୁ ଏହି ଯୋଜନା ଦ୍ୱାରା ଐତିହାସିକ ଜ୍ଞାନ ମିଳିପାରିବା ସହିତ ସାଧାରଣ ଲୋକ ଏହାର ମଜା ନେଇପାରିବେ । ବ୍ରିଟିଶ୍ ଶାସନ ସମୟରେ ମହାତ୍ମା ଗାନ୍ଧି, ଲୋକମାନ୍ୟ ତିଲକ, ମୋତିଲାଲ୍ ନେହେରୁ, ଜବାହରଲାଲ୍ ନେହେରୁ, ସର୍ଦ୍ଦାର ବଲ୍ଲଭ ଭାଇ ପଟେଲ୍, ସୁବାଷ ଚନ୍ଦ୍ର ବୋଷ ଆଦି ସ୍ୱାଧୀନତା ସଂଗ୍ରାମୀମାନଙ୍କୁ ଏହି କାରାଗାରରେ ବନ୍ଦୀ ରୂପେ ରଖାଯାଇଥିଲା ।\nସେମାନଙ୍କ ସ୍ମୃତିକୁ ଲୋକେ ଏଠାରେ ଅନୁଭବ କରିପାରିବେ ବେଲି ସେ କହିଛନ୍ତି । ଏହି ଯୋଜନାରେ ଜେଲ୍ ବୁଲିଯିବା ପାଇଁ ଲୋକଙ୍କୁ ଗାଇଡ୍ କରାଯିବ । ଏଥିପାଇଁ ୫ ଟଙ୍କାରୁ ଆରମ୍ଭ କରି ୫୦ ଟଙ୍କା ପର୍ଯ୍ୟନ୍ତ ଟିକେଟ୍ର ବ୍ୟବସ୍ଥା କରାଯିବ । କୋଭିଡ୍ ପରିସ୍ଥିତି ଭିତରେ ପ୍ରତ୍ୟେକ ଦିନ କେବଳ ୫୦ ଜଣଙ୍କୁ ବୁଲିବାକୁ ଅନୁମତି ମିଳିବ ବୋଲି ଜଣାପଡ଼ିଛି ।
